
Për llogaritjen e të ardhurave që sigurohen nga prodhimi bujqësor dhe blegtoral

Mbështetur në nenin 102 pika 4 të Kushtetutës, në ligjin nr.9355, datë 10.3.2005 “Për ndihmën dhe shërbimet shoqërore”, si dhe në zbatim të pikave 4, 11/b, 22/ç, d dhe 38 të vendimit të Këshillit të Ministrave nr.787, datë 14.12.2005 “Për përcaktimin e kritereve të procedurave dhe të masës së ndihmës ekonomike”, Ministri i Bujqësisë, Ushqimit dhe Mbrojtjes së Konsumatorit dhe Ministri i Punës, Çështjeve Sociale dhe Shanseve të Barabarta,

udhëzojnë:

1. Të ardhurat nga toka (sipas kategorive të saj që sigurohen nga bimët e arave, vreshtat, ullishtet, pemëtaria, me përjashtim të tokës në proces shkripëzimi), llogariten sipas koeficientëve të mëposhtëm:

	Emërtimi
	Kategoritë e tokës

	Koeficientët e të ardhurave lekë/m2 në vit
	I
	II
	III
	IV
	V
	VI
	VII
	VIII
	IX-X

	
	9
	8
	7
	7
	5
	5
	4
	4
	3



Shembull: Mënyra e llogaritjes së të ardhurave nga toka është:
Supozojmë se familja pretenduese për ndihmë ekonomike përbëhet nga 5 persona dhe ka në pronësi 10 000 m2 (1 ha) tokë të kategorisë X siç përcaktohet në tabelën e mësipërme. E ardhura që siguron kjo familje llogaritet 30 000 lekë në vit ose 2 500 lekë në muaj (10 000 m2 x 3 lekë/m2).
2. Në kuptim të pikës 11/b të vendimit të Këshillit të Ministrave nr.787, datë 14.12.2005 “Për përcaktimin e kritereve të procedurave dhe të masës së ndihmës ekonomike” konsiderohet “tokë e zënë e dikujt tjetër” edhe sipërfaqja e tokës bujqësore që e posedojnë dhe e shfrytëzojnë familjet bujqësore, por që nuk kanë pranuar ose kanë refuzuar të firmosin aktin e marrjes së tokës në pronësi, të lëshuar nga komisioni i tokës sipas dispozitave të ligjit nr.7501, datë 19.7.1991 “Për tokën” dhe akteve nënligjore në zbatim të tij.
3. Administratorët shoqërorë në bashki/komuna kërkojnë pranë seksioneve të administrimit dhe mbrojtjes së tokës në qark (SAMT) të dhëna për kategoritë e tokës bujqësore sipas studimit të bonitetit.
4. Sipërfaqja e tokës që nevojitet për mbajtjen e një lope është 0.5 ha. Familja fshatare që disponon bagëti mbi këtë kufi i llogariten të ardhurat si nga prodhimi bujqësor për sipërfaqen e tokës në pronësi ose në përdorim, si dhe të ardhurat që sigurohen nga mbajtja e bagëtive mbi kufirin e caktuar më lart.
Shembull: Mënyra e llogaritjes së të ardhurave nga mbajtja e bagëtive mbi kufirin e caktuar do të jetë:
Familja pretenduese për ndihmë ekonomike që përbëhet nga 5 anëtarë, disponon 1 ha tokë dhe 3 lopë. Familja i përket zonës malore.
Toka është e kategorisë së X dhe ka koeficientin 3 lekë/m2 sipas pikës 1 të këtij udhëzimi.
Në këtë rast të ardhurat llogariten si më poshtë:
a) Të ardhurat nga toka do të jenë 30 000 lekë në vit ose 2500 lekë në muaj (10 000 m2 x 3 lekë/m2);
b) Mundësia e mbajtjes së bagëtisë në sipërfaqen që disponon fermeri është:
Fermeri me sipërfaqen e tokës që disponon mund të mbajë 2 lopë (1 ha që disponon fermeri pjesëtohet  me koeficientin 0.5 (sipërfaqja e nevojshme për 1 lopë).
Sipas kësaj llogaritjeje, familja disponon 1 lopë më shumë sesa kufiri mbi të cilin llogariten të ardhurat.
5. Të ardhurat nga blegtoria llogariten të diferencuara, sipas zonave dhe koeficientëve të mëposhtëm:
a) Në zonat fushore:
Të ardhurat nga 1 lopë=15 dele/dhi=3 dosa=5 gica=20 zgjoje bletësh=22.500 lekë/vit=1.875 lekë në muaj.
b) Në zonat kodrinore:
Të ardhurat nga 1 lopë=12 dele/dhi=3 dosa=5 gica=20 zgjoje bletësh=18.000 lekë/vit=500 lekë në muaj.
c) Në zonat malore:
Të ardhurat nga 1 lopë=10 dele/dhi=3 dosa=5 gica=20 zgjoje bletësh=13.000 lekë/vit=1.083 lekë në muaj.
6. Masa e ndihmës ekonomike mujore e pjesshme, për familjet e përcaktura sipas kreut I, pika 4 të vendimit të Këshillit të Ministrave nr.787, datë 14.12.2005 “Për përcaktimin e kritereve të procedurave dhe të masës së ndihmës ekonomike”, llogaritet si diferencë ndërmjet masës së ndihmës ekonomike të plotë në përputhje me strukturën e familjes dhe të ardhurat mujore që llogariten sipas pikave 1 dhe 5 të këtij udhëzimi.
Shembull: Masa e ndihmës ekonomike mujore dhe mënyra e llogaritjes së saj për këtë familje me 5 anëtarë: (kryefamiljari, 2 anëtarë në moshë pune dhe 2 anëtarë nën moshë pune) do të jetë 5 200 lekë në muaj si më poshtë:
- kryefamiljari përfiton 2600 lekë sipas vendimit të Këshillit të Ministrave nr.7897, datë 14.12.2005;
- 2 anëtarët në moshë pune përfitojnë 1200 lekë (2x600 lekë);
- 2 anëtarë nën moshë pune përfitojnë 1400 lekë (2x700 lekë);
- të ardhurat nga toka dhe bagëtia 3 583 lekë në muaj (2500+1083);
- të ardhurat nga toka, siç u përcaktua në pikën 1 të këtij udhëzimi, janë 2500 lekë në muaj.
- të ardhurat për lopë që ka fermeri mbi kufirin e mundshëm që u përcaktua në pikën 4 të këtij udhëzimi llogariten 1 083 lekë në muaj.
Pra fermerit i takon të përfitojë ndihmë ekonomike mujore (të pjesshme) në masën 1617 lekë (5200-3583).
7. Udhëzimi nr.10, datë 16.3.1994 “Mbi rishikimin e të ardhurave që siguron familja fshatare nga prodhimi bujqësor dhe blegtoral, “Shtesa e udhëzimit nr.10, datë 13.6.1994, udhëzimi nr.16, datë 9.5.1995 “Mbi disa ndryshime në udhëzimin nr.10, datë 16.3.1994 dhe shtesës së udhëzimit nr.10, datë 13.6.1994 në lidhje me llogaritjen e të ardhurave nga blegtoria”, shfuqizohen.
Ky udhëzim hyn në fuqi pas botimit në Fletoren Zyrtare.

